Vurderingen skal foretages på baggrund af "den sociale og økonomiske kapacitet i samfundet og tage hensyn til antallet af spontanasylansøgere, der er kommet til Danmark", lyder det.

Læs også : Fire socialdemokrater udebliver fra afstemning om kvoteflygtninge

Det forudsættes også i den netop vedtagne lovændring, at den årlige kvote ikke overstiger 500 personer. Men det kan dog overstiges i "helt særlige situationer".

Det er denne "kattelem", som afholdt Dansk Folkeparti fra at stemme for regeringens lovforslag.

Støttepartiet frygter nemlig, at en fremtidig rød udlændingeminister vil bruge loven til at tage imod langt flere kvoteflygtninge.

Læs også : Danmark står alene med nej til kvoteflygtninge

Det nye kvotesystem fik i stedet flertal med Socialdemokratiet, der til stor skuffelse i resten af oppositionen leverede de afgørende mandater.

Og oppositionen er ikke ene om at ærgre sig. Adskillige menneskerettighedsorganisationer er også højlydte utilfredse over det, Amnesty Danmark kalder "et historisk dansk svigt af flygtninge".

Generalsekretær Trine Christensen påpeger i en pressemeddelelse, at kvoteflygtningeordningen underminerer menneskesmuglernes forretning.

- Den giver de mest udsatte flygtninge en værdig og lovlig vej til sikkerhed. Den sikrer, at modtagerlandene har de bedste forudsætninger for at tage imod flygtningene.